  Анжелика Тихонова корреспондент 22-тӥ коньывуонысен Удмуртиын коронавирус инфекцилы эскерон ужъёс нуись сизьым кун лабораториос борды эшшо куинь частной лабораториос итӥськизы. Элькунысь тазалыкез утёнъя министерство соосын ватсаса огкыл гожтӥз, ивортэ удысэтлэн пресс-службаез. Со анализъёсты возьман дырез кулэстыны луонлык сётоз Ватсаса огкылъёс «МедЛаб-Экспресс», «ХРС» но Казаньысь «СитиЛаб» лабораториосын гожтӥзы. Соос уй-нунал ӵоже оглом ньыль сюрс пробаосты эскерыны быгато. Удмуртиысь тазалыкез утёнъя министерство бордын ужась сизьым лабораториослэн кужымзы вань анализъёсты вакчи дыр куспын лэсьтыны кужымзы уг тырми ни. Уй-нунал ӵоже соос коронавируслы 3 сюрс 500-лэсь трос эскеронъёс ортчыто. Со анализъёс, кудъёссэ висисьёс эмчилэн ыстэмезъя дунтэк сёто. Пусъём, берло толэзь ӵоже Удмуртиысь 12 лабораториосын ортчытэм эскеронъёслэн лыдзы кӧня ке поллы йылӥз. Куарусёнэ 95 сюрс 500 пробаос эскеремын вал ке, коньывуон толэзе кык арня ӵоже – 60 сюрс ини. Нош Удмуртиысь Роспотребнадзорлэн управлениезлэн ивортэмезъя, 2020-тӥ арын 19-тӥ коньывуонлы элькунамы ковидлы оглом 451 сюрс 118 эскеронъёс ортчытэмын ини.  Тодэ вайытом, коронавируслы тестъёсъя йылпумъянъёсты сётон дырез кулэстыны тыршозы шуыса, Удмуртилэн тӧроез Александр Бречалов мерлыко вотэсъёсын меӵак эфирез дыръя вераз вал.  Тегъёс: Тазалык Ижкар Удмуртия коронавирус Тазалыкезутёнъяминистерство тазалыкезутён  